# อูล์ฟฮิลด์ โฮกุนสด็อทเทอร์
อูล์ฟฮิลด์ โฮกุนสด็อทเทอร์ (สวีดิช: Ulfhild, อังกฤษ: Wulfhild, Wolfhild) (ราวค.ศ. 1095 - ราวค.ศ. 1145) ทรงเป็นสมเด็จพระราชินีแห่งสวีเดน 2 ครั้ง (ราว ค.ศ. 1117 - 1125 และราว ค.ศ. 1134 - 1148) และทรงเป็นสมเด็จพระราชินีแห่งเดนมาร์ก (ราว ค.ศ. 1130 - 1134) จากการอภิเษกสมรสกับพระเจ้าอิงเงอที่ 2 แห่งสวีเดน, พระเจ้านีลส์แห่งเดนมาร์ก และพระเจ้าสแวร์เกอร์ที่ 1 แห่งสวีเดน พระราชินีอูล์ฟฮิลด์ทรงมีบทบาทสำคัญในการเชื่อมโยงราชวงศ์นอร์ดิกในช่วงพระชนม์ชีพของพระนาง แต่ก็ไม่มีแหล่งข้อมูลที่เพียงพอที่มีการอธิบายบทบาทของพระนางโดยละเอียด พระนางทรงถูกบรรยายว่าเป็น เฟมเมอฟาตาล (สตรีอันตราย) ในสแกนดิเนเวียสมัยกลาง และยังทรงเป็นผู้อุปถัมภ์คริสตจักรคาทอลิกด้วย
ช่วงต้นพระชนม์ชีพ
อูล์ฟฮิลด์มีชาติกำเนิดในนอร์เวย์ พงศาวดารชาวนอร์สชื่อ ฟากร์สกินนา ได้ระบุว่าพระนางเป็นธิดาของขุนนางชาวนอร์เวย์ชื่อ โฮกุน ฟินน์สัน จากตระกูลท็อตตา ชื่อของมารดาของพระนางไม่ถูกเปิดเผยมานานกว่าหลายศตวรรษ ในสมัยใหม่ มีการเสนอว่า มารดาของพระนางอาจจะเป็นอดีตพระราชินีนอร์เวย์และสวีเดนที่ชื่อว่่า พระราชินีมาร์กาเรธา เฟร็ดคูลลา พระราชธิดาในพระเจ้าอิงเงอที่ 1 แห่งสวีเดนAdolf Schück, "Drottning Ulvhilds härkomst", Personhistorisk tidskrift, 1953, pp. 29-30. http://personhistoriskasamfundet.org/1950-1970/ แต่ข้อสมมติฐานนี้ไม่มีหลักฐานพิสูจน์ได้

สมเด็จพระราชินี
อูล์ฟฮิลด์อภิเษกสมรสครั้งแรกกับพระเจ้าอิงเงอที่ 2 แห่งสวีเดน ราวปีค.ศ. 1116/17 ทั้งสองพระองค์ไม่ทรงมีทายาทด้วยกัน สวีเดนมีพระมหากษัตริย์ครองราชย์สองพระองค์ กษัตริย์อิงเงอที่ 2 เป็นยุวกษัตริย์ แต่เมื่อพระเจ้าฟิลิปแห่งสวีเดน พระเชษฐาเสด็จสวรรคตในปีค.ศ. 1118 อย่างเป็นปริศนา ทำให้กษัตริย์อิงเงอร์กลายเป็นพระมหากษัตริย์แต่เพียงผู้เดียว พงศาวดารสั้นในเวตเกิตทาลาเกิน ระบุว่า กษัตริย์อิงเงอร์เสด็จสวรรคตหลังจากทรงเสวย เครื่องดื่มแห่งความชั่วร้าย ในเอิสเตร์เยิตลันด์ บ้างก็ว่าทรงถูกลอบปลงพระชนม์ในอารามวเรตา ไม่ทราบปีที่แน่ชัด แต่ไม่เกินปีค.ศ. 1129Peter Sawyer. När Sverige blev Sverige. Alingsås: Viktoria, 1991, pp. 38-9. นักเขียน โอเก โอห์ลมาร์ค คาดการณ์ว่า สมเด็จพระราชินีอูล์ฟฮิลด์ทรงสนิทสนมคุ้นเคยกับผู้ที่จะเป็นพระสวามีในอนาคต คือ ขุนนางชื่อ สแวร์เกอร์ และพระนางทรงบัญชาให้สแวร์เกอร์วางยาพิษกษัตริย์อิงเงอร์Åke Ohlmarks, Alla Sveriges kungar. Stockholm; Gebers, 1972, p. 36.

บางทีหลังจากกษัตริย์อิงเงอสวรรคต สมเด็จพระพันปีหลวงอูล์ฟฮิลด์เสด็จไปยังเดนมาร์กมากกว่าที่จะเสด็จกลับนอร์เวย์ บ้านเกิด บางทีการที่พระนางทำเช่นนั้นเพื่อจะลี้ภัย ดูเหมือนว่าจะทรงมีญาติและพันธมิตรในเดนมาร์ก ในขณะที่ความวุ่นวายทางการเมืองได้สร้างความปั่นป่วนในสวีเดนDick Harrison, Sveriges historia 600-1350. Stockholm: Norstedts, 2009, p. 210. พระนางได้อภิเษกสมรสกับพระเจ้านีลส์แห่งเดนมาร์ก หลังจากพระมเหสีพระองค์แรกคือ พระราชินีมาร์กาเรธา เฟร็ดคูลลาสิ้นพระชนม์ ในราวปีค.ศ. 1130 การอภิเษกสมรสครั้งนี้ ช่วงเวลาใกล้เคียงกับที่พระโอรสของกษัตริย์นีลส์ได้เป็นพระมหากษัตริย์สวีเดนในพระนาม พระเจ้ามักนุสที่ 1 แห่งสวีเดน แต่ถึงกระนั้นพระราชินีอูล์ฟฮิลด์ก็ทรงคะยั้นคะยอยุยงให้กษัตริย์มักนุส พระโอรสเลี้ยง ต่อต้านเจ้าชายคนุต ลาวาร์ด ผู้เป็นพระญาติและเป็นศัตรูของกษัตริย์มักนุสAdolf Schück, "Drottning Ulvhilds härkomst", Personhistorisk tidskrift, 1953, p. 27. http://personhistoriskasamfundet.org/1950-1970/ ในที่สุดเจ้าชายคนุตก็ทรงถูกสังหารโดยกษัตริย์มักนุสในปีค.ศ. 1131 สงครามกลางเมืองเกิดขึ้นในเดนมาร์ก เมื่อกษัตริย์นีลส์และกษัตริย์มักนุสทรงต่อต้านเจ้าชายอีริค ผู้อ้างสิทธิในราชบัลลังก์ ยิ่งกว่านั้น พระชนมชีพสมรสของพระนางก็ไม่ราบรื่น โดยกษัตริย์นีลส์ทรงมีพระชนมายุมากกว่าพระนางถึง 20 - 30 พรรษา นักพงศาวดารอย่าง แซ็กโซ แกรมมาติคัส ได้บรรยายถึงชีวิตครอบครัวช่วงนี้ว่า
"ในขณะที่ชาวสวีเดนเมื่อทราบว่า กษัตริย์มักนุสกำลังทรงวุ่นวายอยู่ในเดนมาร์ก พวกเขาจึงเชิดชูขุนนางร่วมชาติอย่าง สแวร์เกอร์ ที่มีชาติกำเนิดต่ำต้อย ขึ้นเป็นพระมหากษัตริย์ แต่ไม่ได้เป็นเพราะพวกเขาเห็นคุณค่าในตัวของพระองค์ พวกเขาเพียงแค่ไม่ยอมรับชาวต่างชาติเท่านั้น เนื่องจากพวกเขาเคยชินกับการมีหัวหน้าเป็นของตัวเอง พวกเขาจึงไม่อาจยอมรับชาวต่างชาติเป็นหัวหน้าได้ กษัตริย์นีลส์อภิเษกสมรสกับอูล์ฟฮิลด์จากนอร์เวย์หลังการสิ้นพระชนม์ของพระราชินีมาร์กาเรธา กษัตริย์สแวร์เกอร์เดินทางไปพบพระราชินีอูล์ฟฮิลด์และขอความรักจากพระนาง หลังจากนั้นไม่นานพระองค์ก็ลอบพาพระนางออกจากพระสวามี และอภิเษกสมรสกัน พระองค์เรียกนางหญิงชู้คนนี้ว่าเป็นพระมเหสี แต่อภิเษกสมรสกันแบบผิดผี พระองค์มีพระโอรสหนึ่งพระองค์คือ คาร์ล ผู้ซึ่งต่อมาเป็นพระมหากษัตริย์ต่อจากพระองค์"Saxo Grammaticus, Danmarks krønike. København; Asschenfeldt's Stjernebøger, 1985, II, pp. 81.

เหตุการณ์นี้ไม่ได้ลงวันที่ไว้ แต่คาดว่าเกิดในระหว่างปีค.ศ. 1132 และ 1134 เรื่องราวการลอบหลบหนีที่น่าสงสัยนี้อธิบายได้ด้วยสถานะของพระนางอูล์ฟฮิลด์ ในฐานะเป็นสมเด็จพระพันปีหลวงที่ตกพุ่มหม้ายของกษัตริย์อิงเงอที่ 2 พระนางจึงเป็นผู้ครอบครองที่ดินและอิทธิพลของราชวงศ์สเตนคิลที่สูญสิ้นแล้ว การอภิเษกสมรสกับพระนางอูล์ฟฮิลด์ ทำให้การครองราชย์ของกษัตริย์สแวร์เกอร์ที่ไม่ได้มีชาติกำเนิดเป็นเชื้อพระวงศ์ได้รับความชอบธรรม ในตอนนี้พระโอรสเลี้ยงของพระนางคือ กษัตริย์มักนุสได้ถูกขับไล่ออกจากสวีเดน เท่าที่ทราบคือไม่มีการคัดค้านใดๆ (นอกจากงานเขียนของแซ็กโซบางส่วน) ต่อการอภิเษกสมรสครั้งที่สามของพระนาง หรือ ความชอบธรรมในราชบัลลังก์ของเหล่าโอรสธิดาของพระนาง ในทางกลับกัน พระราชินีอูล์ฟฮิลด์ได้รับการยกย่องจากหลักฐานบางแหล่งว่าเป็นผู้อุปถัมภ์คริสต์ศาสนา พระนางอูล์ฟฮิลด์ทรงริเริ่มคณะซิสเตอร์เชียน และทรงจัดตั้งอารามอัลวาสตราและอารามนูดาลาในปีค.ศ. 1143Sven Tunberg, Sveriges historia till våra dagar. Andra delen. Äldre medeltiden. Stockholm: P.A. Norstedt & Söners Förlag, 1926, p. 41; Dick Harrison, Sveriges historia 600-1350. Stockholm: Norstedts, 2009, p. 174. นอกจากนี้อารามอัลวาสตรายังก่อตั้งขึ้นบนที่ดินซึ่งเป็นส่วนหนึ่งของของกำนัลที่กษัตริย์สแวร์เกอร์พระราชทานให้พระราชินีอูล์ฟฮิลด์Sven Tunberg, Sveriges historia till våra dagar. Andra delen. Äldre medeltiden. Stockholm: P.A. Norstedt & Söners Förlag, 1926, p. 41.

หลังจากทรงเป็นสมเด็จพระราชินีมาอย่างน้อยสิบปี สมเด็จพระราชินีอูล์ฟฮิลด์สิ้นพระชนม์ในช่วงระหว่างปีค.ศ. 1143 และ 1150 กษัตริย์สแวร์เกอร์อภิเษกสมรสครั้งที่สองกับเจ้าหญิงรีเชซาแห่งโปแลนด์ พระมเหสีม่ายในกษัตริย์มักนุสแห่งสวีเดน ซึ่งเป็นอดีตศัตรูของกษัตริย์สแวร์เกอร์ การอภิเษกสมรสครั้งนี้ก็เป็นเรื่องการเมืองด้วยเช่นกัน ซึ่งอาจมีเป้าหมายเพื่อชักจูงกลุ่มพรรคพวกสุดท้ายของอดีตกษัตริย์มักนุสให้มาสวามิภักดิ์ต่อกษัตริย์สแวร์เกอร์Sawyer, Peter. När Sverige blev Sverige. Alingsås: Viktoria, 1991, p. 42.

พระโอรสธิดา
พระนางอูล์ฟฮิลด์อภิเษกสมรสสามครั้ง ครั้งแรกคือ กษัตริย์อิงเงอที่ 2 แห่งสวีเดน ในราวปีค.ศ. 1117 ครั้งที่สองคือ กษัตริย์นีลส์แห่งเดนมาร์ก ในราวปีค.ศ. 1130 และครั้งที่สามคือ กษัตริย์สแวร์เกอร์ที่ 1 แห่งสวีเดน ในราวปีค.ศ. 1134 ทรงมีพระราชโอรสสองพระองค์และพระราชธิดาสองพระองค์ ทั้งหมดประสูติแต่กษัตริย์สแวร์เกอร์
 เจ้าหญิงเฮเลนา สมเด็จพระราชินีแห่งเดนมาร์ก (หายสาบสูญจากประวัติศาสตร์ในปีค.ศ. 1157) อภิเษกสมรสกับพระเจ้าคนุตที่ 5 แห่งเดนมาร์ก พระโอรสของพระราชินีรีเชซา หลังจากนั้นทรงเป็นนางชีในอารามวเรตา
 เจ้าชายโยฮัน สแวร์เกอร์สัน (สิ้นพระชนม์ราว ค.ศ. 1152) ได้เป็นยาร์ล แต่ทรงถูกปลงพระชนม์โดยเหล่าชาวนาในช่วงปลายรัชกาลกษัตริย์สแวร์เกอร์
 พระเจ้าคาร์ลที่ 7 แห่งสวีเดน (สวรรคต ค.ศ. 1167) ครองราชย์ต่อจากพระราชบิดาที่ถูกลอบปลงพระชนม์ พระองค์ครองแผ่นดินแถบเกิตตาลันด์ และอาจถูกเรียกเป็นยาร์ล และทรงถือว่าเป็นรัชทายาทของพระราชบิดาและผู้สืบทอดราชวงศ์ สุดท้ายพระองค์ได้ครองราชบัลลังก์สวีเดน หลังจากทรงต่อสู้กับศัตรูของราชบัลลังก์ของพระองค์อย่างพระเจ้าอีริคที่ 9 แห่งสวีเดนและพระเจ้ามักนุสที่ 2 แห่งสวีเดน
 เจ้าหญิงอิงเงอเกิร์ด พระอธิการิณีแห่งอารามวเรตา (สิ้นพระชนม์ในปีค.ศ. 1204)

นักพงศาวลีวิทยาบางคนเชื่อว่าพระนางอูล์ฟฮิลด์เป็นพระมารดาใน ซูเน ซิค พระโอรสองค์สุดท้องในกษัตริย์สแวร์เกอร์ และเป็นบิดาในอิงกริด อีลวา แต่ยังเป็นที่ถกเถียง
อ้างอิง

 Sven Tunberg, "Ulfhild", in Nordisk Familjebok, 2nd Edition,  
 
 Gunnar Hedin, Sveriges kungar och drottningar under 1000 år (The kings and Queens of Sweden during 1000 years) (In Swedish). Borås: Företagsgruppen, 2002 .

อ
อ